Hof sê ja vir man se genadedoodArgieffoto Die hooggeregshof in Pretoria het Donderdag ŉ man wat terminaal siek is die reg gegee om met behulp van ŉ dokter sy eie lewe te beëindig. Robin Stransham-Ford (65) se aansoek dat ŉ dokter hom mag help om selfmoord te pleeg, is toegestaan. Die hof het gelas dat die dokter nie vervolg of dissiplinêr verhoor mag word nie. Stransham-Ford, ŉ voormalige advokaat, is in September 2013 met terminale prostaatkanker gediagnoseer. “Die aansoeker is geregtig om deur ŉ mediese praktisyn gehelp te word deur ŉ dodelike middel aan hom toe te dien of die dodelike middel aan die aansoeker te verskaf om self toe te dien,” het regter Hans Fabricius gesê. Stransham-Ford het die hof versoek om toestemming te gee dat ŉ dokter ŉ dodelike middel aan hom mag toedien indien hy nie in staat is om dit self te doen nie, sonder dat die dokter vervolg mag word. Hy glo dat dit ŉ skending van sy grondwetlike reg tot waardigheid is om hom te verhoed om dit te doen. Die ministers van justisie en gesondheid, die Suid-Afrikaanse Raad vir Gesondheidsberoepe en die nasionale direkteur van openbare vervolging het die aansoek teengestaan. Doctors for Life en Cause for Justice is toegelaat om as vriende van die hof op te tree. News24